Toto je článok o západoafrickom náboženstve. O karibskom náboženstve ovplyvnenom vodunom pozri *vudu.*Oltár vodún v meste Abomey na juhu Beninu
**Vodun** (iné názvy: **vodu**, **vodou**) je africké domorodé náboženstvo rozšírené predovšetkým v Benine. Niekedy sa používa aj výraz vúdú, ten však označuje afroamerické náboženstvo na Haiti, ktoré z vodunu čiastočne vychádza. Veľký vplyv na jeho vznik a vývoj malo jorubské náboženstvo. Prostredníctvom obchodu s africkými otrokmi sa praktiky vodunu dostali na Kubu, do Brazílie a na už zmieňované Haiti, kde ovplyvnili formovanie miestnych náboženských predstáv.

Rozšírenie
----------

Vodunská soška.
Vodun je najviac rozšírený v južnom a strednom Benine. Podľa odhadov okolo 40 % Beninčanov praktikuje niektorú z foriem vodunu. Z hľadiska etnicity sa k vodunu najviac hlási etnika Hulov a Adžov žijúcich na pobreží a pozdĺž hraníc s Togom. V strednom Benine sa k tomuto náboženstvu hlásia Dassovia. Mimo Beninu sa vodun vyskytuje aj medzi etnikmi Ewe a Mina na juhovýchode Ghany a Toga kde je nazývané tron.

Vodun charakterizuje zbožšťovanie prírodných elementov, kultická úcta k zosnulým predkom a viera v duchov – vodun je v preklade duch, božstvo, nadprirodzená mocnosť –, ktorí obývajú predmety či prírodniny. Vo vodune existuje široká škála božstiev vzniknutá divinizáciou prírodných elementov alebo meteorologických javov, ktoré sú podľa miesta výskytu a oblasti ich pôsobenia rozdeľované do tzv. rodín: nebeských božstiev (*dži-vodun*), vodných božstiev (*to-vodun*), zemských božstiev (*ai-vodun*), božstiev v rastlinách či zvieratách (*atime-vodun*) a osobných božstiev. Za stvoriteľskú dvojicu zodpovednú za stvorenie sveta, ľudí i vodunov sú považovaní bohovia Mawu a Lisa. Lisa prvého človeka vymodeloval z hliny a božím dychom mu vdýchol dušu. Nad stvoriteľskou dvojicou Mawu a Lisa stojí v niektorých vieroučných líniách najvyššia bohyňa Nana Buluku (alebo tiež Nana Buruku, Nana Baluku či Nana Buku). Náuka o najvyššom Bohu sa v jednotlivých regiónoch líši.

Kulty
-----

Vodun zahŕňa široké množstvo kultov. V Benine sa možno stretnúť aj so synkretizmom vodunu a katolíckeho kresťanstva.

Jedným z typov vodunského kultu je vodún Heviosso, ktoré býva označované ako božstvo búrky a blesku, ako hromovládca.

Sviatky
-------

12. január je v Benine sviatkom vodunu.

Referencie
----------

1. 1 2 3 4  HAVELKA, Ondřej. *Vodun – tradiční západoafrické náboženství s centrem v Beninu* [online]. Dingir, [cit. 2022-09-17]. Dostupné online. (po česky)
2. 1 2 3  VODUN (or VOODOO). In: HOUNGNIKPO, Mathurin C.; DECALO, Samuel. *Historical dictionary of Benin*. 4. vyd. Lanham, MA; Toronto; Plymouth : The Scarecrow Press, 2013. [Cit. 2022-09-21]. ISBN 978-0-8108-7373-5. S. 358.
3. ↑  HAVELKA, Ondřej. Synkretismus katolického křesťanství a západoafrického vodunu z teologicko-etické perspektivy. *Studia Theologica*, 2021-12-01, roč. 23, čís. 3, s. 149–174. Dostupné online [cit. 2022-09-17]. DOI: 10.5507/sth.2021.033. (po anglicky)
4. ↑  HAVELKA, Ondřej. *Beninský kult vodun Heviosso* [online]. Dingir, [cit. 2022-09-17]. Dostupné online. (po česky)

Odporúčaná literatúra
---------------------

* BAY, Edna G.. *Asen, Ancestors, and Vodun : Tracing Change in African Art*. [Chicago] : University of Illinois Press, 2008. 186 s. ISBN 978-0-252-03255-4. (po anglicky)
* MONTGOMERY, Eric James; VANNIER, Christian N.; LANDRY, Timothy R.. *Spirit Service : Vodún and Vodou in the African Atlantic World*. Bloomington, IN : Indiana University Press, 2022. 346 s. ISBN 978-0-253-06193-5. (po anglicky)